Унго-унголъунги киналго гIелазе мисаллъун хутIулеб, кинабго рахъалъ нилъ ургъизе тIамулеб, цогиязулалда релъинчIеб букIана МахIмудил гIумруги гьесул асаралги. ТIадегIанаб къимат кьуна ХъахIабросулъа МахIмудил творчествоялъе, Кавказалъул халкъазул литература жинда лъикIго лъалев гIурусазул машгьурав шагIир Н. Тихоновас. Гьес МахIмудида Кавказулъул Блокилан абуна. Литературияй критик Н. Капиевалъ МахIмудил шигIрабаз хIайран гьайидал абуна гьесде: «ЦохIо жиндиего хасиятаб пагьму гьунаралъул поэтилан». АбичIого гIоларо МахIмудил къисматги, жиб гIумруялъул хIалбихьиялъ рехсарал асаралги жеги рагIа – ракьанде щун лъицаниги лъазарун гьечIилан.